﻿ POPULAŢIA FEMININĂ: MODERNIZARE ŞI ADAPTARE LAUREANA URSE xistă o preocupare generalizată pentru problematica populaţiei feminine, dar cu nuanţe în funcţie de contextele geografice, E istorice, economice şi mai ales culturale. Spaţiul românesc este un astfel de context. În prima parte a analizei de faţă, după ce se face o prezentare sumară prin date statistice a populaţiei feminine din România, se precizează perspectiva de analiză. Se propun două perspective de analiză complementare: 1) perspectiva care transcende genul; 2) perspectiva particularizării, care admite existenţa unor particularităţi ale populaţiei feminine, particularităţi care nu presupun ierarhizare, ci complementaritate secvenţială între cele două genuri. Odată precizate perspectivele de analiză, este evidenţiată problematica modernizării şi adaptării populaţiei feminine din România, pe parcursul a trei perioade istorice (precomunism, comunism şi post-comunism): caracteristici generale ale modernizării în fiecare dintre etape, coexistenţa modernităţii şi a tradiţionalismului, eşecuri şi asimilări problematice ale modernităţii. Analiza se încheie cu o prezentare a mulţumirii/nemulţumirii populaţiei feminine din România faţă de propria viaţă, în general şi secvenţial, aşa cum a rezultat din Diagnoza Calităţii vieţii – 2006. La nivel european şi mondial există o generalizare a preocupărilor pentru problematica populaţiei feminine, deşi contextele geografice, istorice, economice şi mai ales culturale sunt diferite de la o zonă la alta, de la o ţară la alta. Populaţia feminină este un subiect prezent frecvent în cercetarea sociologică, în primul rând pentru că populaţia feminină reprezintă circa jumătate din populaţia totală. În România, la 1 iulie 2004, populaţia feminină era de 11 101 722, respectiv 51,2% din totalul populaţiei. Pe grupe de vârstă, structura populaţiei feminine variază: – până la 40 de ani ponderea populaţiei feminine era sub 50%; – între 40 şi 44 de ani reprezintă 50% din totalul populaţiei; – după 44 de ani ponderea populaţiei feminine depăşeşte 50% şi creşte la fiecare grupă de vârstă, ajungând până la 66,8% din totalul populaţiei, la grupa de vârstă „85 de ani şi peste”. Ponderea populaţiei feminine este diferită în mediul urban faţă de mediul rural: – pe total ţară, populaţia feminină din mediul urban are o pondere mai mare, comparativ cu populaţia feminină din mediul rural (55,8% şi, respectiv 44,2% în mediul rural); CALITATEA VIEŢII, XVIII, nr. 1–2, 2007, p. 149–164 150 LAUREANA URSE 2 – la grupa de vârstă 0–9 ani, populaţia feminină are o pondere mai mare în mediul rural (52–53%), comparativ cu mediul urban (47–48%); – între 10 şi 59 de ani, populaţia feminină are o pondere mai mare în mediul urban, cu un maximum între 40 şi 49 de ani, respectiv circa 67% din totalul populaţiei; – peste 60 de ani, ponderea populaţiei feminine din mediul rural este mai mare decât ponderea populaţiei feminine din mediul urban. PERSPECTIVE DE ANALIZĂ Raportul dintre populaţia feminină şi populaţia masculină este, de cele mai multe ori abordat într-o perspectivă conflictualistă, pornind de la fenomenul real al discriminării femeii în raportul cu bărbatul şi de către acesta. Discriminarea populaţiei feminine, în grade diferite, în funcţie, mai ales, de spaţii culturale, este un fenomen real ce nu poate fi nici contestat nici ocolit; numai că abordările pot să fie pur şi simplu constatative şi analizate ca atare, sau pot să fie de tip feminist, curent care şi el, la rândul lui, îmbracă mai multe forme. Feminismul are două idei fundamentale: 1) femeile au o poziţie inferioară în societate şi sunt exploatate de bărbaţi; 2) societatea face distincţia între sfera privată şi sfera publică, aceasta din urmă fiind considerată ca aparţinând bărbaţilor, în timp ce sfera privată aparţine femeilor. Abordările feministe se diferenţiază în ceea ce priveşte două mari probleme: a) cauzele inegalităţii dintre bărbaţi şi femei; b) soluţiile propuse pentru reducerea acestei inegalităţi. Feminismul liberal consideră cauza inegalităţii dintre femei şi bărbaţi ca fiind negarea iraţională de către bărbaţi a drepturilor pe care le au femeile; feminismul radical consideră că sursa agresiunii femeii ţine de psihologia masculină şi, implicit, de limbajul masculin; pornind de la rolul limbajului în transmiterea de simboluri, feminismul de tip poststructuralist consideră că prin limbaj se impune patriarhatul. Scopul feministelor liberale este dobândirea egalităţii între femei şi bărbaţi, în toate domeniile, prin lupta pentru drepturi egale, cu accent pe lupta pentru acces egal la educaţie şi acces egal la piaţa liberă a muncii, ceea ce duce la necesitatea reformării practicilor sociale şi a instituţiilor existente în societate. Feministele radicale propun strategii radicale, de la program împotriva bărbaţilor, până la separare, lesbianism, construirea unei culturi separate a femeilor. Feministele de tip poststructuralist militează pentru transformarea limbajului. Analiza pe care o propun nu poate ocoli existenţa fenomenului de discriminare, dar nu accentuează perspectiva conflictualistă dintre persoanele aparţinând celor două genuri. Consider că este preferabilă analiza populaţiei feminine din două perspective complementare: a. perspectiva care transcende genul şi care are în vedere autonomia individului, libertatea acestuia; 3 POPULAŢIA FEMININĂ 151 b. perspectiva particularizării, care are la bază admiterea existenţei unor particularităţi ale populaţiei feminine; particularităţile nu presupun ierarhizare, ci complementaritate între cele două genuri. Consider că aceste consideraţii şi modalităţi de analiză a populaţiei feminine sunt cele mai potrivite contextului românesc sau occidental, în general. Analiza populaţiei feminine din alte spaţii culturale poate avea alte accente, chiar dacă fenomenul este acelaşi, în mare; exemplul spaţiului cultural musulman nu este nici el uniform, ceea ce mă determină să cred într-o astfel de diferenţiere a analizei. Cu aceste precizări de abordare şi premise, analiza ce se va desfăşura urmăreşte câteva probleme referitoare la populaţia feminină a României: modernizare şi emancipare; mentalităţi şi situaţii de fapt în prezent; starea de mulţumire/nemulţumire a populaţiei feminine. MODERNIZARE ŞI EMANCIPARE a. Societatea românească a rămas dominată până la mijlocul secolului XX de structuri economice şi sociale tradiţionale şi de mentalităţi tradiţionale care au limitat procesul de emancipare a populaţiei feminine. Din programul elitelor politice şi culturale nu a lipsit ideea de emancipare a femeii dar, contrar altor puncte de vedere, nu consider că subiectul emancipării femeii era prezent în conştiinţa publică; avea loc doar un proces de modernizare a vieţii femeii concomitent cu tendinţa generală de modernizare a societăţii, iar această modernizare s-a făcut simţită mai ales în straturile sociale superioare, prin: – modernizarea habitatului casnic şi a stilului de viaţă familial; – modernizări ale stilului vestimentar, iar ideea de modă este conştientizată mai mult şi se extinde; – se extinde participarea şcolară, concomitent cu o anumită diversificare a reţelei de învăţământ. În ciuda acestor direcţii de modernizare pătrunse mai ales în straturile sociale superioare şi, într-o oarecare măsură, în clasa de mijloc, viaţa populaţiei feminine rămâne dominată de puternice elemente tradiţionaliste; în mentalităţi, acestea se regăsesc în: – locul secundar şi subordonat al femeii în raport cu bărbatul, în familie şi societate; – educaţia în familie a copiilor este dominată de atitudini parentale de tipul rece-restrictiv sau, cel mult, cald-restrictiv, prin care se impune copiilor, mai ales fetelor, respectarea rigidă a unor norme, valori şi comportamente; – rolul fundamental al părinţilor în alegerea viitorului partener de viaţă, mai ales pentru fete; – lipsa de independenţă economică a fetelor, în raport cu părinţii şi a femeilor căsătorite, în raport cu soţul; 152 LAUREANA URSE 4 – nivelul şi tipul de dezvoltare economică a României nu a oferit populaţiei feminine, ajunse la maturitate, alternativa angajării la un loc de muncă, decât într-o proporţie foarte mică şi numai în oraşe; în straturile sociale superioare, acest fapt nici nu era acceptat, aşa-încât, în ciuda unei anumite educaţii şcolare şi a unei anumite modernizări a stilurilor de viaţă, femeia rămâne soţie, mamă şi casnică. b. Perioada comunistă a adus mari transformări în viaţa populaţiei feminine: a avut loc o modernizare şi o emancipare, în sensul în care se produsese în spaţiul european occidental, dar şi cu particularităţi specifice perioadei comuniste. La nivelul transformărilor propriu-zise, este necesar să se facă distincţia între ceea ce a promovat regimul comunist şi fenomenele modernizatoare, care s-au produs fără controlul şi acţiunea orientativă a autorităţilor şi, în consecinţă, fără să atribuim acestora din urmă un rol sau un merit. Schimbările fundamentale ale vieţii populaţiei feminine după instaurarea comunismului nu pot fi scoase din contextul proceselor şi fenomenelor care au avut loc: transformarea agriculturii, industrializarea, urbanizarea, transformări culturale şi transformări educaţionale. Regimul comunist a acţionat, în ceea ce priveşte populaţia feminină, pe trei direcţii: 1) stimularea participării şcolare, fără discriminare de gen; 2) stimularea participării feminine pe piaţa muncii; 3) promovarea explicită a femeilor în funcţii de conducere şi în activitatea politică. Stimularea participării şcolare, fără discriminare de gen s-a făcut prin: acţiuni pentru lichidarea analfabetismului, în egală măsură la femei şi la bărbaţi; obligativitatea învăţământului elementar şi apoi a celui de 7(8) clase; extinderea reţelei de învăţământ atât în mediul urban cât şi în mediul rural; diversificarea ofertei de profiluri şi tipuri de şcoli postgimnaziale; gratuitatea învăţământului de toate gradele şi oportunităţile pentru stimularea participării şcolare (cămine, cantine, burse acoperitoare a cheltuielilor de cazare şi masă). Participarea şcolară, fără discriminare de gen, a fost stimulată şi de transformările de pe piaţa muncii, generate, la rândul lor de politica statului comunist în ceea ce priveşte agricultura şi industrializarea. „Colectivizarea” agriculturii, dezvoltarea industriei şi a domeniului construcţiilor a eliberat forţa de muncă rurală, care s-a îndreptat spre oraşe; alternativa urbană şi industrială a devenit atrăgătoare prin asigurarea unui loc de muncă şi a unui salariu care, până în anii ’80, permitea un trai decent, în condiţiile specifice societăţii comuniste, prin oferta de locuinţe, prin durata şi conţinutul muncii, considerată mai uşoară comparativ cu munca în agricultură şi prin condiţiile de viaţă, în general. Din punct de vedere cronologic, bărbaţii au fost primii care s-au îndreptat spre marile centre urbane; al doilea val migrator spre oraşe au fost fetele care s-au căsătorit cu bărbaţii plecaţi deja din aceleaşi sate; ulterior, migraţia a cuprins, în egală măsură, populaţia masculină şi populaţia feminină, pentru frecventarea de şcoli şi pentru angajare la locurile de muncă existente în oraşe. 5 POPULAŢIA FEMININĂ 153 Migraţia la oraşe a determinat schimbări de mentalităţi, transformarea stilurilor de viaţă şi creşterea calităţii vieţii; pentru populaţia feminină, migraţia la oraşe a adus, în plus, participarea crescută pe piaţa muncii şi, în consecinţă, securitate şi independenţă economică. În procesul de transformare a mentalităţilor şi de formare a unor noi stiluri de viaţă au intervenit socializarea, influenţa socială, controlul social, difuziunea socială şi contagiunea socială, imitaţia şi învăţarea socială. S-au produs schimbări la nivelul comportamentelor, asociate rolului de persoană de sex feminin (de fată, femeie); prin şcolarizare, prin urbanizare, prin angajare pe piaţa muncii, setul de roluri al populaţiei feminine a devenit mai bogat şi mai complex, comparativ cu setul de roluri proprii perioadei anterioare comunismului; prin „ieşirea” într-un spaţiu social lărgit, mai complex (dincolo de familie, vecini, sat, cartier), persoanele de sex feminin au fost supuse acţiunii mai multor entităţi sociale (colegi de şcoală, colegi de serviciu ş.a.) care au generat modificări de opţiuni (este procesul de influenţă socială); concomitent, a scăzut controlul social (al familiei, al comunităţii) şi, în consecinţă, conformarea la vechile norme, valori, atitudini şi comportamente este mai slabă (deşi nu a dispărut în totalitate, mai ales la prima generaţie urbanizată); populaţia feminină s-a angajat în relaţii interpersonale mai bogate şi, în consecinţă, a asimilat informaţii, precum şi opinii, atitudini şi comportamente pe care le-a reprodus; procesele de contagiune socială şi de imitaţie contribuie substanţial la schimbarea mentalităţilor şi a stilurilor de viaţă a populaţiei feminine. Femeile ies din spaţiul privat (care le aparţinea în exclusivitate şi care le aparţine în continuare, în mare măsură) în spaţiul public (unde, totuşi, bărbaţii continuă să domine); această situaţie a făcut ca viaţa femeilor să fie mai complexă şi chiar mai dificilă din această cauză, mai ales că facilităţile necesare spaţiului privat (mai ales serviciile) şi veniturile nu s-au dezvoltat şi nu au fost suficiente pentru uşurarea substanţială a muncii în gospodării; la acestea se adaugă şi rezistenţa opusă de persoanele de sex bărbătesc de a prelua unele sarcini din spaţiul privat, în acest sens a fost doar un început limitat. Se poate concluziona că perioada comunistă a reprezentat un moment de cotitură pentru populaţia feminină din România, în ceea ce priveşte modernizarea atitudinilor, a comportamentelor, a mentalităţilor, a vieţii în general. Acest proces a avut loc în condiţii specifice perioadei comuniste: un anumit formalism al promovării egalităţii între femei şi bărbaţi, fără ca femeile să-şi poată promova interesele lor colective; iniţiativa în ceea ce le priveşte aparţinea elitei politice, care iniţia „măsuri” pentru promovarea egalităţii şi pentru promovarea femeii; de fapt, perioada comunistă nu a stimulat niciun segment social să acţioneze pentru interesele sale colective; „măsurile” şi acţiunile au fost promovate în numele ideologiei comuniste. Prin urmare, în viaţa reală, modernizarea şi emanciparea femeilor în perioada comunistă nu poate fi contestată; este necesar însă să se sublinieze două 154 LAUREANA URSE 6 fenomene: 1) persistenţa unor mentalităţi, atitudini, norme, valori şi comportamente tradiţionale; 2) asimilarea problematică a modernităţii atât de către femei cât şi de către bărbaţi. În ceea ce priveşte mentalităţile referitoare la femeie în familie şi în afara ei, dar şi în ceea ce priveşte mentalităţile femeilor privitoare la propria lor condiţie şi la raportul cu bărbaţii, există două perspective de abordare: femeia la locul de muncă şi femeia în familie. În ambele sfere şi ipostaze au coexistat modernizarea (insuficientă), tradiţionalismul şi asimilarea, problematică uneori, a modernităţii. Monitorizarea relaţiilor sociale la locul de muncă a contribuit la menţinerea sub control, la asigurarea unei anumite egalităţi între bărbaţi şi femei şi la diminuarea riscului unor abuzuri asupra femeilor, la menţinerea lipsei de discriminare la un nivel, cel puţin, acceptabil. Formal, acest deziderat s-a realizat, dar a existat în perioada comunistă şi o ascundere a realităţii, o falsă percepţie asupra lipsei de discriminare şi asupra fenomenelor abuzive asupra femeilor, ceea ce au ascuns atât femeile cât şi bărbaţii; femeile au ascuns din teamă şi, unde era cazul, din pudoare, bărbaţii au ascuns pentru că trebuia păstrată aparenţa (aşa cum era recunoscută oficial) şi de teama unor consecinţe negative asupra carierei lor. În spaţiul privat, femeia continuă să fie într-o situaţie de subordonare faţă de bărbat, dar diminuată mult faţă de perioada tradiţionalist-rurală; în acest spaţiu, la adresa femeii continuă să existe abuzuri (mai ales verbale şi fizice), numai că legislaţia şi autorităţile (juridice, mai ales) nu au protejat suficient femeia în raport cu abuzurile bărbatului. Incontestabil, femeia rămâne o victimă în raport cu discriminările care continuă să existe şi în raport cu abuzuri ale bărbaţilor, care continuă şi ele să existe, iar explicaţia discriminărilor şi abuzurilor încă existente este persistenţa patternului tradiţional care conferă autoritate bărbatului. Această explicaţie nu trebuie să treacă cu vederea transformările în comportamentele, atitudinile şi mentalităţile femeilor în procesul de modernizare, proces ce a presupus şi unele asimilări problematice a modernităţii de către femeie: – femeile vor să se elibereze de dependenţa şi de sub dominaţia bărbaţilor, dar şi acceptă această dependenţă şi dominaţie, din inerţie socială şi/sau pentru că sunt constrânse de mentalităţi şi de factori economici; – la baza conceptului actual de familie stau două idei (una tradiţionalistă, una modernă) a căror coexistenţă este conflictualistă: pe de o parte, bărbatul este capul familiei, cu obligaţia de a întreţine (financiar) familia; pe de altă parte, femeia, a cărei existenţă nu se mai rezumă la spaţiul privat, continuă să fie în familie, în primul rând, soţie, mamă şi gospodină (chiar şi atunci când are un serviciu). Asimilarea modernităţii se face în ritmuri diferite şi, uneori, în modalităţi diferite de către bărbaţi şi femei: bărbaţii renunţă cu greu la rolul dominant, femeile au renunţat, în mare parte, la atitudinea umilă, supusă faţă de bărbat, situaţie în care bărbaţii răspund, uneori, cu violenţă fizică şi verbală. S-a ajuns, astfel, la situaţia, 7 POPULAŢIA FEMININĂ 155 paradoxală, în care, în perioada comunistă, femeile sunt victime ale violenţei masculine într-o măsură mai mare, comparativ cu perioada precomunistă; începutul emancipării femeii a atras reacţia violentă a bărbaţilor. Dar şi asimilarea problematică a modernităţii, inclusiv de către femei, a dus la creşterea violenţei verbale şi fizice asupra acestora de către bărbaţi; mă refer aici la consumul de alcool şi la infidelitate în cupluri. Consumul de alcool a crescut în general, treptat, în perioada comunistă, mai întâi în mediul urban (migraţia la oraşe a însemnat dezrădăcinare, bulversare valorică, transformări de atitudini şi de stiluri de viaţă), apoi consumul de alcool a crescut şi în mediul rural, sub influenţa modelului urban adus de cei care au migrat în oraşe. În acest context, o preocupare care, în mod tradiţional, era considerată specific bărbătească, devine şi o preocupare a mai multor femei: consumul de alcool. Consumul sporit de alcool, la care au început să participe treptat tot mai multe femei, a generat o creştere a violenţei în familie; iar victima sigură a violenţei în familie este femeia. Concomitent cu emanciparea şi modernizarea femeii, infidelitatea – atribuită tradiţional bărbaţilor – începe să se manifeste şi la persoanele de sex feminin; deseori femeile astăzi explică/justifică infidelitatea prin principiul „de ce bărbaţii au voie şi noi femeile nu avem voie să fim infidele?”, cu alte cuvinte, egalitatea dintre femei şi bărbaţi trebuie să se manifeste şi în această direcţie. La femei există două motivaţii principale ale infidelităţii: instabilitatea afectivă şi nemulţumiri faţă de partener. Numai că fundamentul normativ al cuplurilor (mai ales al celor căsătorite) cuprinde (în accepţiunea tradiţională) şi fidelitatea. Este timpul să amintim fără reţineri că există şi alte două situaţii care implică fidelitatea/infidelitatea şi explicit relaţiile sexuale: – situaţia în care relaţiile sexuale sunt solicitate de bărbaţi (patroni, şefi etc.) şi acceptate de femei de teama unor repercusiuni; este situaţia în care femeia este victimă; – situaţia în care aceste relaţii sexuale sunt acceptate şi de femei sau chiar căutate pentru a beneficia de anumite avantaje (locul de muncă, bani etc.); este celebra „protecţie” pe care unele femei o caută la bărbaţii aflaţi într-o poziţie ce presupune putere şi bani; în această situaţie, femeile respective încearcă să obţină avantaje din condiţia tradiţională de femeie. Consider că estimarea numerică sau procentuală a ambelor situaţii pe care le-am amintit nu poate fi făcută, dată fiind discreţia care, de obicei, înconjoară acest subiect. c. Perioada postcomunistă a însemnat şi înseamnă pentru populaţia feminină probleme noi, adaptare şi continuarea procesului de modernizare, emancipare. În perioada postcomunistă a avut loc procesul de reaşezare şi redefinire a identităţii feminine; nu sunt de acord cu afirmaţia că s-a produs o degradare a identităţii feminine. 156 LAUREANA URSE 8 Problemele economice din primii ani ai perioadei postcomuniste au afectat toată populaţia României, dar asupra populaţiei feminine a avut efecte speciale: femeile au fost disponibilizate, devenind şomere, într-o proporţie mai mare comparativ cu bărbaţii, pentru că atunci disponibilizarea s-a bazat pe mentalitatea tradiţională: femeile au oricum obligaţii gospodăreşti, iar capul de familie – bărbatul, are obligaţia de a aduce bani în casă. După această etapă de naivitate postcomunistă a urmat continuarea disponibilizărilor în rândul bărbaţilor. Situaţia femeilor părea, definitiv, compromisă şi condamnate să se întoarcă la statutul de casnică; şomajul şi oferta insuficientă de locuri de muncă a dus la creşterea dependenţei economice a femeilor faţă de bărbaţi. Ultimele date privind structura şomerilor în România indică faptul că 42,1% din totalul şomerilor sunt femei (tabelul nr. 1) Tabelul nr. 1 Numărul şomerilor înregistraţi din care: Numărul şomerilor Rata înregistraţi şomajului % indemnizaţi neindemnizaţi Total Femei Total Femei Total Femei Total Femei Total 446484 187928 151325 66414 295159 121514 5,1 4,5 % 100,0 42,1 100,0 43,9 100,0 41,2 – – Sursa: Buletin statistic, nr. 8/2006, INS. La începutul perioadei postcomuniste, femeile au fost supuse unei duble presiuni: 1) dispariţia vechiului sistem, care a generat schimbări economice, sociale şi politice; 2) mentalităţi tradiţionale reziduale. Dar femeile au început, treptat, să-şi redreseze situaţia, în condiţiile specifice României şi în condiţiile postcomuniste: – au învăţat să-şi caute un loc de muncă; – au învăţat să accepte situaţii noi şi locuri de muncă diferite ca profil, faţă de perioada anterioară; – au acceptat, treptat, condiţia de angajat la un patron; – au iniţiat mici afaceri, mai ales în comerţ. Femeile s-au adaptat noilor condiţii, depăşind situaţia dificilă în care se găseau în primii ani postcomunişti. Femeile au început să aibă iniţiativă, adoptând strategii active de viaţă. Iniţiativa, adaptarea au fost determinate şi, concomitent, au fost însoţite de schimbarea mentalităţilor. Consider că adaptarea femeilor la noile condiţii este unul dintre fenomenele semnificative ale perioadei postcomuniste. Ultima expresie, în ordine cronologică, a adaptării este participarea femeii la migraţia externă. Datele statistice disponibile arată că, de exemplu, în intervalul 1998–2003 a scăzut numărul cetăţenilor români care au emigrat (legal), stabilindu-şi domiciliul în străinătate, dar ponderea femeilor este mai mare (tabelul nr. 2). 9 POPULAŢIA FEMININĂ 157 Tabelul nr. 2 Cetăţeni români care şi-au stabilit domiciliul în străinătate 1998 1999 2000 2001 2002 2003 2004 17536 12594 14753 9921 8154 10673 13082 Total 100,0 100,0 100,0 100,0 100,0 100,0 100,0 8460 5858 6798 5011 3700 4413 4934 Masculin 48,2 46,5 46,1 50,5 45,4 41,3 37,7 9076 6736 7955 4910 4454 6260 8148 Feminin 51,8 53,5 53,9 49,5 54,6 58,7 62,3 Sursa: Anuarul statistic al României, 2005, p. 80. La aceste date se adaugă fenomenul migraţiei circulatorii (care pentru unii indivizi poate deveni definitivă) la care participă femeile. Dat fiind faptul că migraţia circulatorie se desfăşoară deseori (uneori) ilegal, nu dispunem de date precise care să spună, cel puţin, care este participarea femeilor. Participarea (uneori mai mare, comparativ cu bărbaţii) femeilor nu poate fi încă explicată, atâta timp cât lipsesc investigaţiile în acest sens şi care ar fi un demers dificil şi de lungă durată; totuşi, unele informaţii pot fi obţinute prin discuţii cu membrii familiei sau chiar cu persoane participante la migraţie. Unele informaţii pe care le-am obţinut în acest mod contrazic afirmaţia, într-o oarecare măsură superficială, conform căreia participarea femeilor la migraţie este motivată, deseori, de căsătorie (pleacă pentru căsătorie deja aranjată sau pentru demersuri în acest sens). Investigaţiile pe care le-am întreprins (discuţii la o agenţie matrimonială, discuţii cu părinţii unor fete plecate definitiv sau temporar în alte ţări, precum şi discuţii cu persoane de sex masculin şi de sex feminin din Canada) au relevat câteva probleme care atrag atenţia şi care, în mare măsură, contrazic abordarea simplistă a motivaţiei emigrării pentru/prin căsătorie, pentru persoanele de sex feminin: – Discuţia la agenţia matrimonială (specializată exclusiv în medierea unor relaţii în vederea căsătoriei între cetăţeni români şi cetăţeni străini) a scos la iveală faptul că s-au diminuat drastic căsătoriile mijlocite prin agenţie; principala motivaţie este faptul că bărbaţii din alte ţări, dar mai ales din Italia, au pornit în demersul de a se căsători cu românce de la premisa că femeile din România sunt sărace şi, prin urmare, se mulţumesc cu puţin; în consecinţă, persoanele de sex feminin care s-au deplasat în Italia pentru o şedere de cunoaştere au fost puse în situaţii umilitoare şi unele s-au întors în România, altele au rămas ilegal în Italia pentru a-şi găsi un loc de muncă. – Discuţiile cu părinţii unor fete plecate în diferite ţări europene, cu obiectivul principal de a se căsători, relevă că ele nu şi-au putut atinge acest obiectiv, pentru că diferenţele culturale şi percepţia bărbaţilor din multe ţări europene asupra femeilor din est în general, inclusiv din România, în contextul unei anumite nemulţumiri faţă de imigranţii din est, nu permit stabilirea unor relaţii care pot duce la căsătorie. 158 LAUREANA URSE 10 În cele două situaţii amintite, persoanele de sex feminin erau, de cele mai multe ori, absolvente de liceu sau şcoli profesionale, mai rar absolvente numai de gimnaziu. – Discuţiile din Canada, provincia Quebec, cu persoane de sex masculin şi de sex feminin cu vârste până la 35–37 de ani, cu studii superioare şi stabiliţi în mod legal în Canada au scos la iveală situaţii mai puţin cunoscute şi/sau ignorate de cercetători. Persoanele de sex bărbătesc necăsătorite, cu studii superioare şi care au emigrat legal, au două obiective pentru viaţa în Canada: construirea unei cariere profesionale şi căsătoria. Imediat după ce pun bazele unui început de carieră profesională, cei mai mulţi bărbaţi români sunt interesaţi de o căsătorie cu o „băştinaşă”, respingând categoric ideea căsătoriei cu o româncă. Numai o minoritate rămâne ataşată ideii de căsătorie cu o româncă, eventual din România. Căsătoria cu o „băştinaşă” asigură integrarea mai uşor în societatea canadiană (din Quebec), cu avantaje de ordin material şi prin relaţiile sociale. Acest obiectiv se dovedeşte dificil de realizat datorită mai multor cauze: – o anumită incompatibilitate culturală, pentru că noul sosit (chiar dacă se află de 1–3 ani în Canada) încă nu a asimilat, din punct de vedere cultural, societatea în care trăieşte; – noul sosit, fie el şi bărbat, nu prezintă suficiente garanţii că va fi un individ de succes; – noul sosit nu prezintă garanţii în ceea ce priveşte onestitatea dorinţei de căsătorie. O situaţie asemănătoare se întâlneşte şi la persoanele de sex feminin, necăsătorite, cu studii superioare şi care au emigrat legal în Canada (Quebec); deosebirea faţă de bărbaţi constă în faptul că, în comparaţie cu aceştia, femeile ştiu mai bine că, în general, o căsătorie nu se realizează uşor, în condiţiile în care există nişte cerinţe şi un nivel ridicat al aspiraţiilor; prin condiţia de femeie sunt mai pregătite să persevereze, să aştepte şi chiar să nu reuşească. Poate că imaginea pe care am creat-o este aceea a unui marş triumfal al populaţiei feminine aflată în permanentă modernizare şi în permanentă adaptare la transformările societăţii. Totuşi nuanţarea este necesară şi impune unele precizări: – În fiecare etapă istorică a societăţii româneşti la care am făcut referire (precomunism, comunism şi postcomunism) au coexistat şi coexistă elemente de modernizare şi emancipare a populaţiei feminine, cu elemente tradiţionaliste, care pot fi identificate atât în atitudinea, comportamentele şi mentalităţile populaţiei masculine referitoare la populaţia feminină şi la raporturile dintre populaţia masculină şi populaţia feminină, cât şi în atitudinile, comportamentele şi mentalităţile populaţiei feminine. – Trecerile de la o etapă istorică la alta, mai ales când se produc rapid (precum trecerea la comunism şi postcomunismul) produc şi scot la iveală şi eşecuri: segmente de populaţie (în cazul de faţă, de populaţie feminină) eşuează în procesul 11 POPULAŢIA FEMININĂ 159 de adaptare la noua realitate politică, economică, socială şi culturală. În perioadele de tranziţie rapidă de la o etapă istorică la alta se produc eşecuri de rol (în cazul de faţă, rol de femeie, rol de adolescentă, rol de soţie, rol de mamă ş.a.). Învăţarea unui rol implică, pe de o parte, învăţarea îndeplinirii îndatoririlor specifice rolului şi, pe de altă parte, dobândirea de atitudini şi aşteptări proprii rolurilor. Învăţarea unui rol şi adaptarea la un rol (de femeie, de adolescentă ş.a.) presupune pregătire adecvată, iar comportamentul de rol este un efort înalt-conştient, bazat pe norme, valori, atitudini din societate, din comunitate, din familie, din şcoală. Pregătirea treptată a unui rol este bulversată de schimbările sociale rapide şi ample; aceste schimbări afectează şi tranziţia de la un rol la altul (vezi tranziţia de la copil la adolescentă, de la o adolescentă la o tânără femeie etc.), generează dificultăţi de resocializare prin tranziţia la alt rol şi, în final, se poate produce eşecul de rol. În aceste procese îşi au originea comportamentele actuale (şi deseori problematice) ale unor adolescente, ale unor tinere ş.a.m.d. Dificultăţile de învăţare a rolurilor şi eşecurile de rol din perioadele de transformări profunde şi rapide scot la iveală şi problemele existente în perioada anterioară de la care pleacă schimbarea; de exemplu, atitudini şi comportamente actuale ale unor segmente de tinere faţă de sexualitate îşi au originea şi în perioada comunistă: a) existenţa în perioada comunistă, în viaţa reală, a unor atitudini şi comportamente faţă de sexualitate mult liberalizate faţă de perioada precomunistă; b) existenţa în perioada comunistă a unor atitudini parentale în care se combinau tradiţionalismul şi o anumită toleranţă faţă de unele manifestări ale sexualităţii la tineri; c) limbajul oficial moralizator, auster, care acoperea fenomenele reale ale problemei şi care au afectat formarea unei atitudini generale coerente în aceste probleme, precum şi constituirea unui model educativ mai eficient, în contextul schimbărilor ce au urmat. Anumite eşecuri actuale îşi au originea şi în însuşi procesul de modernizare şi emancipare a femeii; un astfel de caz este eşecul de rol de mamă; societatea românească postcomunistă a creat posibilităţi noi de afirmare în spaţiul public a femeii; în aceste situaţii, spaţiul privat a fost valorizat negativ excesiv; rezultatul a fost, uneori, eşecul de rol de mamă, iar, alteori, eşecul de rol de soţie. Modelul educaţional de reuşită presupune rolul fundamental al mamei, prezenţa ei în spaţiul familial, armonia parentală, comunicarea părinţi – copii, ori, succesul mamei în spaţiul public şi, implicit, timpul petrecut în spaţiul public o îndepărtează de rolul (tradiţional) de mamă şi, uneori, de rolul (tradiţional) de soţie, conducând la eşec. d. Cât este de mulţumită de existenţa ei populaţia feminină? Răspunsul poate fi dat cu ajutorul rezultatelor cercetării Diagnoza calităţii vieţii, 2006, coord. Ioan Mărginean. ● Femeile sunt mai puţin mulţumite decât bărbaţii în ceea ce priveşte viaţa de zi cu zi, chiar dacă diferenţele nu sunt foarte mari: 37% dintre femei sunt „mulţumite” şi „foarte mulţumite”, în timp ce 40% dintre bărbaţi sunt „mulţumiţi” şi „foarte mulţumiţi”; starea de „nici mulţumit, nici nemulţumit” are o pondere mai mare la femei (36% faţă de 31% la bărbaţi). 160 LAUREANA URSE 12 Tabelul nr. 3 Cât de mulţumiţi sunteţi de viaţa de zi cu zi? (%) Femei Bărbaţi Foarte nemulţumit 6,5 6,4 Nemulţumit 20,8 22,3 Nici nemulţumit, nici mulţumit 35,5 30,8 Mulţumit 35,1 36,6 Foarte mulţumit 2,1 3,5 Sursa: Diagnoza calităţii vieţii, 2006. ● Analizând numai subeşantionul de persoane de sex feminin apar diferenţe semnificative în funcţie de ocupaţie, pregătire şcolară, domiciliu şi starea civilă. O stare de nemulţumire mai mare faţă de viaţa de zi cu zi se înregistrează la persoanele de sex feminin care lucrează în agricultură, care sunt casnice şi pensionare, care au un nivel de pregătire şcolară mai scăzut, care domiciliază în mediul rural şi care sunt văduve. Tabelul nr. 4 Cât de mulţumiţi sunteţi de viaţa de zi cu zi? (%) Foarte nemulţumiţi Nici nemulţumiţi, Foarte mulţumiţi şi nemulţumiţi nici mulţumiţi şi mulţumiţi Ocupaţia Agricultor 38,0 32,9 29,1 Muncitor 21,7 37,8 40,5 Tehnician, maistru, funcţionar 8,5 48,9 42,6 Ocupaţii cu studii superioare 11,3 30,2 58,5 Elev, student 12,0 39,3 48,5 Pensionar 31,2 36,6 32,2 Casnică 29,1 34,2 36,7 Pregătirea şcolară Fără şcoală 53,4 40,0 6,6 Şcoală generală neterminată 42,2 29,6 28,2 Şcoală generală (7–8 clase) 27,8 33,8 38,4 Şcoală profesională 30,1 38,4 31,5 Liceu 20,4 40,2 39,4 Şcoală postliceală 25,6 25,6 48,8 Studii superioare 11,1 37,5 51,4 Domiciliul Rural 31,3 39,7 29,0 Urban 24,0 32,4 43,6 Starea civilă Necăsătorită 9,2 38,5 52,3 Căsătorită 25,7 37,8 36,5 Divorţată 22,2 51,9 25,9 Văduvă 46,9 22,4 30,7 Sursa: Diagnoza calităţii vieţii, 2006. 13 POPULAŢIA FEMININĂ 161 Segmentele nemulţumite într-o măsură mai mare sunt cele care lucrează în agricultură, unde condiţiile de muncă sunt mai grele (mai ales pentru femei), iar veniturile sunt mici, sunt pensionarele, care au venituri mici ca cei mai mulţi dintre pensionari, în general, dar şi pentru faptul că multe femei au avut servicii mai prost plătite, comparativ cu bărbaţii, sunt cele fără şcoală sau cu şcoală generală neterminată, care nu-şi pot găsi un loc de muncă cu un salariu mulţumitor sau nu îşi pot găsi deloc un loc de muncă, sunt casnicele lipsite de venituri proprii şi care depind financiar de soţi sau de alţi membri ai familiei (copii, în mod deosebit). Concomitent, din cercetarea Diagnoza calităţii vieţii, a rezultat că sunt mulţumite într-o măsură mai mare persoanele de sex feminin care au ocupaţii ce presupun studii superioare, care au şcoală postliceală şi ocupaţii corespunzătoare, tinerele eleve şi studente, precum şi cele care domiciliază în mediul urban. Ocupaţiile cu studii superioare măresc şansele de acces pe piaţa muncii (la nevoie, cu studii superioare pot fi ocupate temporar şi posturi ce presupun studii medii), presupun, de cele mai multe ori, condiţii de muncă bune şi pot oferi şi şanse economice. Mediul urban oferă mai multe oportunităţi pentru găsirea unui loc de muncă, pentru venituri mai mari, condiţii de locuit mai bune şi oportunităţi sporite de relaxare în afara domiciliului, comparativ cu mediul rural. Corelaţia dintre starea civilă şi mulţumirea/nemulţumirea faţă de viaţa de zi cu zi arată că la persoanele necăsătorite predomină cele „foarte mulţumite şi mulţumite” (52,3%), la persoanele divorţate predomină cele „nici nemulţumite, nici mulţumite” (51,9%), iar la văduve predomină cele „foarte nemulţumite şi nemulţumite” (46,9%). Pentru explicaţia acestei situaţii este necesar să se ţină, cel puţin, seama de următoarele considerente: – la văduve, starea de nemulţumire poate fi amplificată de lipsa partenerului din perspectiva sprijinului financiar şi de orice altă natură pe care acesta îl oferea; – la persoanele de sex feminin divorţate, o anumită insatisfacţie faţă de viaţa de zi cu zi se datorează şi perceperii divorţului ca un eşec, cu consecinţe, uneori, şi în plan economic; – starea de „foarte mulţumită şi mulţumită” în proporţie de 52% la persoanele necăsătorite se poate datora atât vârstei tinere (care are alte surse de satisfacţie, începând cu tinereţea însăşi) cât şi faptului că o căsătorie nu este garantul mulţumirii, în general, ea presupunând, uneori, insatisfacţii şi neînţelegeri în familie. Spre deosebire de percepţia generală, oarecum difuză asupra vieţii în general şi a mulţumirii faţă de aceasta, percepţia secvenţială introduce nuanţe asupra surselor de mulţumire/nemulţumire şi asupra diferenţelor dintre femei şi bărbaţi. Din cercetarea Diagnoza calităţii vieţii rezultă că viaţa de familie este principala sursă de mulţumire atât pentru femei cât şi pentru bărbaţi (circa 80% sunt „mulţumiţi” şi „foarte mulţumiţi”). 162 LAUREANA URSE 14 Tabelul nr. 5 Cât de mulţumiţi sunteţi de…? – % – Foarte Nemulţumit Nici nemulţumit, Mulţumit Foarte nemulţumit nici mulţumit mulţumit Profesie Femei 4,7 11,3 23,9 48,8 11,3 Bărbaţi 3,7 13,8 21,9 50,2 10,4 Locul de muncă Femei 5,0 10,4 21,4 53,2 10,0 Bărbaţi 3,2 15,8 25,3 49,0 6,7 Veniturile obţinute personal Femei 10,6 27,4 14,7 15,7 0,9 Bărbaţi 12,1 24,9 20,1 23,8 1,6 Viaţa de familie Femei 1,6 3,7 8,0 56,9 22,5 Bărbaţi 1,1 1,8 7,3 58,7 21,6 Ceea ce au realizat în viaţă Femei 1,0 11,2 17,1 61,3 8,9 Bărbaţi 3,3 14,1 20,1 52,7 8,8 Sursa: Diagnoza calităţii vieţii, 2006. Mulţumirea faţă de profesie nu diferenţiază femeile şi bărbaţii, dar există într-o măsură mai mică, comparativ cu mulţumirea faţă de viaţa de familie: circa 60% sunt „mulţumiţi” şi „foarte mulţumiţi”. Mulţumirea faţă de locul de muncă îi diferenţiază pe femei şi bărbaţi (63% dintre femei sunt „mulţumite” şi „foarte mulţumite”, în timp ce bărbaţii sunt „mulţumiţi” şi „foarte mulţumiţi” în proporţie de 58%); diferenţa nu cred că poate fi explicată prin aceea că femeile au locuri de muncă mai bune comparativ cu bărbaţii, ci prin faptul că femeile se mulţumesc că au un loc de muncă. Veniturile obţinute personal sunt sursă de nemulţumire (37–38% dintre bărbaţi şi femei sunt „foarte nemulţumiţi” şi „nemulţumiţi”) atât pentru bărbaţi cât şi pentru femei; îi diferenţiază numai proporţia celor mulţumiţi, mică în general şi mai mică la femei, comparativ cu bărbaţii, expresia faptului că femeile ocupă locuri de muncă plătite mai puţin, comparativ cu bărbaţii. Sentimentul de mulţumire faţă de ceea ce au realizat până acum în viaţă se regăseşte la femei într-o proporţie mai mare, comparativ cu bărbaţii: 70%, faţă de 62% la bărbaţi. Probabil sentimentul de mulţumire faţă de ceea ce au realizat până acum în viaţă rezultă la femei din mai multe direcţii, o contribuţie importantă aducându-şi maternitatea şi copiii. Cred că, referitor la populaţia feminină din România, pot fi reţinute următoarele concluzii: 15 POPULAŢIA FEMININĂ 163 – populaţia feminină a cunoscut mai multe etape de modernizare, comunismul fiind prima etapă de modernizare masivă şi rapidă, de adaptare într-un timp relativ scurt la noul context social, economic şi cultural; – în procesul de modernizare şi emancipare a femeii nu trebuie exagerată valorizarea negativă excesivă a spaţiului privat; problema reală este uşurarea vieţii femeii în spaţiul privat, încurajarea ieşirii femeii în spaţiul public şi a participării bărbatului la activităţile specifice spaţiului privat; – în procesul de modernizare, atunci când aceasta are loc în contextul unor transformări profunde şi rapide – cum este cazul postcomunismului – unele segmente de populaţie feminină (ca şi de populaţie masculină) eşuează, putând să se producă chiar şi degradarea identităţii feminine; fenomenul nu este însă universal valabil pentru toată populaţia feminină; – în ciuda unui proces amplu de modernizare şi emancipare, coexistă în societate elemente tradiţionaliste privitoare la femei. BIBLIOGRAFIE SELECTIVĂ 1. Batâr, Dumitru, Roluri conjugale, mijloc de manifestare a modelului cultural în comportamentul familiilor tinere, în Starea societăţii româneşti după 10 ani de tranziţie, coordonatori Elena Zamfir, Ilie Bădescu, Cătălin Zamfir, Editura Expert, Bucureşti, 2000. 2. Cărţână, Corneliu, Tendinţe în evoluţia familiei în România, „Sociologie românească”, nr. 5/2004. 3. Ciupercă, Cristian, Modificarea rolurilor în cuplul contemporan, „Sociologie românească”, nr. 4/1999. 4. Dimilescu, Victor, Postill, Kyoko, Halus, Radu (coordonatori), Femeile şi bărbaţii în România, Comisia Naţională pentru Statistică, UNDP, 2000. 5. Fong, S. Monica, România: problemele femeilor în perioada de tranziţie, Departamentul de Politică Socială şi Sărăcie al Băncii Mondiale, martie, 1996. 6. Ghebrea, Georgeta, Tessier, Roger, Cuplul şi familia românească: menţinerea precară a familiei tradiţionale, „Sociologie românească”, nr. 5/1994. 7. Ghebrea, Georgeta, Tătărâm, Maria Elena, Creţoiu, Ioana, Politici de gen în România, Editura Nemira, Bucureşti, 2005. 8. Grunberg, Laura, Miroiu, Mihaela, Gen şi educaţie, Societatea de Analize Feministe Ana, Bucureşti, 1997. 9. Lăzăroiu, Sebastian, Trafic de femei – o perspectivă sociologică, „Sociologie românească”, nr. 2/2000. 10. Nicolaescu, Mădălina, Cine suntem noi? Despre identitatea femeilor din România modernă, Editura Anima, Bucureşti, 1996. 11. Popescu, Marciana, Violenţa intrafamilială; tendinţe actuale în politicile sociale, Revista de Cercetări sociale, nr. 2/1998. 12. Voinea, Maria, Restructurarea familiei: modele alternative de viaţă, „Sociologie românească”, nr. 5/1999. 13. Voicu, Mălina, Ligitimitatea politicilor de suport pentru femei în societatea românească, Revista de Cercetări sociale, nr. 3–4/1999. 14. Zamfir, Elena, Zamfir, Cătălin, Situaţia femeii în România, Editura Expert, Bucureşti, 2001. 164 LAUREANA URSE 16 here is a generalized concern for the problems of the feminine population nuanced according to the geographical, historical, T economic and cultural contexts. The Romanian area is such a context. In the first part of this analysis, the analytical perspective is stated after a brief presentation of the Romanian feminine population using statistical data. Two complementary analytical perspectives are proposed: 1) the perspective that transcends the gender; 2) the perspective of particularization that admits the existence of peculiarities of the feminine population, peculiarities that do not require making a hierarchy, rather they require sequential complementarities between the two genders. Once the analytical perspectives have been stated, the author highlights the issues related to the modernization and adaptation of the feminine population of Romania throughout three historical periods: (pre- communism, communism and post-communism): general characteristics of the modernization during each of the three stages, coexistence of modernity and traditionalism, failures and assimilations of modernity. The analysis concludes with a presentation of the satisfactions/ dissatisfactions of the feminine population of Romania towards its life, in general and sequential, as it resulted from the 2006 Diagnosis of the Quality of Life. 